I 2008 købte FC Midtjylland Jonas Borring i OB for en pris i omegnen af 21 millioner kroner. Her seks år senere skifter kantspilleren igen til de midtjyske ulve - for et beløb i den stik modsatte ende af prisskalaen.

Jonas Borring skiftede i forsommeren på en fri transfer til Brøndby IF, efter han var blevet løst fra sin kontrakt med Randers FC, men kantspilleren passer slet ikke ind i det system, Alexander Zorniger praktiserer på Vestegnen, og derfor har det længe ligget i kortene, at han skulle væk. Det kommer han nu, og hans næste destination bliver altså FC Midtjylland, melder TV3 Sport.

Jonas Borring fik i søndags hjemmebanedebut for Brøndby i Superliga-kampen mod Esbjerg, men det ser altså også ud til at blive den sidste kamp i gult og blåt for den 31-årige offensivspiller.

OB var længe med i kapløbet om Jonas Borrings underskrift, men FC Midtjylland endte altså med at trække det længste strå.